乞如願
作者：曾丰
朝代：宋

paragraphs: 曰來紫姑，噦甘有兮松醽，糅以兮膠餳。
紫姑來下肸余馨。
噦辛有兮椒醁，糅以兮葱𩛺，紫姑來下肸余馥。
噦淡有兮桃醾，糅以兮柏飴。
紫姑來下肸予馡。
噦三薰兮三酹，夫有懇兮其敢昧。
久求如願兮，顧茲在幾爲余兮割愛。
噦來紫姑，伊嫠且羣。
噦凡借顔色，饒髭鬚。
噦厥有李赤豫讓范雎。
噦若迺鬼殘，彼非刑餘。
噦彼所有若所無，緩急自可相須。
噦詎必如願，而弗以乞余。
噦羌紫姑，形不露脰而有影若拇，殆余授邪。
噦羌如願，聲不露噣而有響若吽，殆余扣邪。
公其願貴，或願富邪。
貴豈能玉余骨使莫腐，富豈能冰余肉使莫臭邪。
文章可傳，金石不朽。
要責其精，須遲以久。
余心所願，汝假之壽。
應聲莽鹵，似曰有有。